text: Dement kvinde fundet død efter stor eftersøgning
  10 januar 2018 kl. 05.10
  En større styrke fra Sydøstjyllands Politi har hele natten til onsdag ledt efter en 70-årig dement kvinde i Kolding. Hun blev onsdag morgen fundet død.
  Op mod 20 politifolk og hunde har været sat ind i eftersøgningen af den 70-årige Else Carla Ejlertzen, der gik fra plejecentret Olivenhaven på Munkevænget i Kolding på et tidspunkt mellem klokken 21 tirsdag aften og klokken 01.50 natten til onsdag.
  - Kvinden var meget dement og kunne ikke finde hjem ved egen hjælp. Vores folk fandt hende død i terrænet ved Alpedalsvej i Kolding onsdag morgen, siger vagtchef Jørn Lindhart, Sydøstjyllands Politi, til TV SYD.
  Eftersøgningen var koncentreret om et område I Kolding Ådal syd for Esbjergvej og øst for motorvejen. Den bortgåede kvinde var gået hjemmefra uden sko og er omkommet som følge af kulde, vurderer politiet.
  